32002R2076
L 319/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2076/2002 AL COMISIEI
din 20 noiembrie 2002
de prelungire a perioadei menționate la articolul 8 alineatul (2) din Directiva 91/414/CEE a Consiliului și privind neincluderea anumitor substanțe active în anexa I la respectiva directivă, precum și retragerea autorizațiilor pentru produsele fitosanitare care conțin aceste substanțe
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2002/81/CE a Comisiei (2), în special articolul 8 alineatul (2),
având în vedere Regulamentul (CE) nr. 451/2000 al Comisiei din 28 februarie 2000 de stabilire a normelor de punere în aplicare a etapelor a doua și a treia din programul de lucru menționat la articolul 8 alineatul (2) din Directiva 91/414/CEE (3), astfel cum a fost modificată ultima dată prin Regulamentul (CE) nr. 1490/2002 (4), în special articolul 6 alineatul (7) și articolul 11 alineatul (2),
întrucât:
(1)
Articolul 8 alineatul (2) din Directiva 91/414/CEE dispune că, pe durata unei perioade de doisprezece ani calculată de la data notificării respectivei directive, un stat membru poate să autorizeze introducerea pe piață a produselor fitosanitare care conțin substanțe active neincluse în anexa I, care se află deja pe piață la doi ani după data notificării directivei, cu excepția cazului în care se adoptă decizia de a nu include o anumită substanță în anexa I.
(2)
Regulamentul (CEE) nr. 3600/92 al Comisiei (5), astfel cum a fost modificat ultima dată prin Regulamentul (CE) nr. 2266/2000 (6), Regulamentul (CE) nr. 451/2000 și Regulamentul (CE) nr. 1490/2002 stabilesc normele de punere în aplicare a primelor trei etape din programul de lucru menționat la articolul 8 alineatul (2) din Directiva 91/414/CEE. Programul respectiv este în derulare și încă nu a fost adoptată o decizie referitoare la numărul de substanțe active. Procedura de notificare referitoare la substanțele active reglementate de Regulamentul (CE) nr. 1112/2002 (7) nu s-a încheiat nici ea și, din aceste motive, termenul pentru unele dintre aceste substanțe trebuie, de asemenea, prelungit.
(3)
Comisia și-a prezentat raportul privind progresul înregistrat în acest sens la 26 iulie 2001 (8). Din concluziile raportului reiese că progresele înregistrate nu au fost la înălțimea așteptărilor, motiv pentru care trebuie prelungit termenul pentru substanțele care fac încă obiectul unei reexaminări sau pentru care producătorii industriali s-au angajat să întocmească dosarele necesare în termenele prevăzute.
(4)
În ceea ce privește substanțele active incluse în prima etapă, Comisia urmează să se asigure că se adoptă cele mai multe decizii posibil înainte de iulie 2003, dar recunoaște, cu toate acestea, că pentru un anumit număr de substanțe intenția respectivă se dovedește imposibil de realizat mai devreme de 2005. Comisia are nevoie de mai mult timp pentru a evalua celelalte informații pe care le-a solicitat, înainte de a decide dacă respectivele substanțe active respectă cerințele de siguranță din Directiva 91/414/CEE, urmând să se asigure că prelungirea termenului este cât se poate de scurtă.
(5)
Substanțele active pentru care nu a fost notificat nici un angajament de a pregăti dosarul necesar nu trebuie incluse în anexa I la Directiva 91/414/CEE, iar statele membre trebuie să retragă toate autorizațiile pentru produse fitosanitare care conțin substanțele în cauză.
(6)
În ceea ce privește utilizările pentru care s-au furnizat dovezi tehnice suplimentare cu privire la necesitatea absolută de a se folosi în continuare substanța activă și la absența unei soluții alternative eficiente, trebuie adoptate măsuri provizorii care să permită identificarea altor soluții. Pentru un anumit număr de utilizări, informația a fost prezentată și evaluată de Comisie în colaborare cu experți din statele membre. Eventualele derogări se acordă numai în cazuri bine justificate și numai în cazul în care acordarea derogării nu reprezintă o sursă de îngrijorare, aceasta limitându-se la acțiunile de control ale organismelor dăunătoare pentru care nu există nici o altă soluție eficientă.
(7)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Perioada de doisprezece ani menționată la articolul 8 alineatul (2) din Directiva 91/414/CEE se prelungește până la 31 decembrie 2005 pentru substanțele active evaluate în cadrul Regulamentului (CEE) nr. 451/2000 și până la 31 decembrie 2008 pentru substanțele active evaluate în cadrul Regulamentului (CE) nr. 1490/2002, cu excepția cazului în care se adoptă deja sau urmează să se adopte înainte de această dată decizia de a include sau de a nu include substanța activă în anexa I la Directiva 91/414/CEE. Pe durata acestor perioade, statele membre pot continua să autorizeze sau să reautorizeze introducerea pe piață a produselor fitosanitare care conțin substanțele active menționate anterior, în conformitate cu dispozițiile articolului 8 alineatul (2) din Directiva 91/414/CEE.
Articolul 2
(1) Substanțele active enumerate în anexa I la prezentul regulament nu sunt incluse ca substanțe active în anexa I la Directiva 91/414/CEE.
(2) Statele membre se asigură că autorizațiile pentru produsele fitosanitare care conțin substanțele active enumerate în anexa I la prezentul regulament sunt retrase începând din prezent și până la 25 iulie 2003, fără a aduce atingere dispozițiilor alineatului(3).
(3) În cazul în care o anumită substanță este inclusă în coloana A din anexa II, statele membre menționate în coloana B din respectiva anexă referitor la substanța respectivă pot menține în vigoare autorizațiile pentru produsele fitosanitare care conțin substanța în cauză în ceea ce privește utilizările indicate în coloana C până la 30 iunie 2007, cu condiția:
(a)
să se asigure că prelungirea utilizării este acceptată numai în măsura în care nu are nici un efect nefast asupra sănătății umane sau animale și nici o influență inacceptabilă asupra mediului;
(b)
să se asigure că produsele fitosanitare de acest tip care rămân pe piață după 31 decembrie 2003 sunt etichetate din nou astfel încât să respecte restricțiile de utilizare;
(c)
să impună toate măsurile adecvate care urmăresc să reducă riscurile;
(d)
să se asigure că se caută cu seriozitate soluții alternative.
Statele membre în cauză informează Comisia, până la 31 decembrie 2004, în legătură cu aplicarea prezentului alineat și, în special, în legătură cu măsurile luate în conformitate cu literele (a)-(d).
Articolul 3
Orice termen acordat de un stat membru în temeiul articolului 4 alineatul (6) din Directiva 91/414/CEE trebuie să fie cât de scurt posibil și:
(a)
în cazul utilizărilor pentru care autorizațiile trebuie retrase începând din prezent și până la 25 iulie 2003, să expire cel târziu la 31 decembrie 2003, cu excepția numărului restrâns de utilizări esențiale menționate în anexa II, pentru care autorizațiile pot să fie menținute în continuare în anumite state membre, în conformitate cu dispozițiile articolului 2 alineatul (3);
(b)
în cazul utilizărilor pentru care autorizațiile trebuie retrase începând cu 30 iunie 2007, să expire cel târziu la 31 decembrie 2007.
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 noiembrie 2002.